**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: Primena medijske regulative na sadržaj rijaliti**

**programa**

**Datum: 06.10.2015.**

**Br. 06/2015**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

**SADRŽAJ**

[UVOD 2](#_Toc433017234)

[DANSKA 4](#_Toc433017235)

[MAĐARSKA 4](#_Toc433017236)

[NEMAČKA 5](#_Toc433017237)

[FRANCUSKA 6](#_Toc433017238)

[HRVATSKA 7](#_Toc433017239)

[ŠVEDSKA 8](#_Toc433017240)

# UVOD

Prvi rijaliti šou kreiran je u SAD 1948. godine pod sada već dobro poznatim naslovom ''Skrivena kamera'' i prvobitno je emitovan na radiju a tek kasnije na televiziji. Ova vrsta zabavno-dokumentarnog programa se osniva na dovođenju ljudi u neobičnu situaciju i praćenju njihovih reakcija kamerom. Bez obzira što je naglasak u ovom programu na činjenicama, rijaliti program nema edukativni karakter, poput dokumentarnog, jer je prvenstveno fokusiran na ličnim odnosima i reakcijama aktera.

Televizijsko emitovanje najnovije generacije rijaliti šou programa u Srbiji počelo je 2006. godine. Ova vrsta programa zastupljena je u programskom sadržaju televizija koje program emituju na nacionalnim frekvencijama.

U Republici Srbiji, u skladu sa *Zakonom o elektronskim medijima*(''Sl. glasnik RS'', br. 83/2014), Regulatorno telo za elektronske medije - REM je samostalno i nezavisno regulatorno telo koja vrši javna ovlašćenja u cilju delotvornog sprovođenja utvrđene politike u oblasti pružanja medijskih usluga. Pre donošenja Zakona o elektronskim medijima, u periodu 2002-2014, Republička radiodifuzna agencija - RRA je bila regulatorno telo nadležno za oblast telekomunikacija a u skladu s tada važećim Zakonom o radiodifuziji. Prema članu 28. Zakona o elektronskim medijima, REM može pružaocu medijske usluge izreći opomenu, upozorenje, privremenu zabranu objavljivanja programskog sadržaja odnosno može mu oduzeti dozvolu, zbog povrede obaveza propisanih članovima 47-71. a koje se odnose na programski sadržaj, kao i zbog povrede uslova koji su sadržani u dozvoli ili odobrenju za pružanje medijske usluge u skladu sa Zakonom.

U periodu 2011-2015. Savet RRA i kasnije Savet REM izrekli su niz mera pružaocima medijskih usluga u povodu neusklađenosti sadržaja rijaliti šou programa sa važećim medijskim propisima. Savet RRA je 2011. doneo Obavezujuće uputstvo o ponašanju emitera u vezi sa ''rijaliti programima'' (Sl. glasnik RS, br. 17/2011) a ono je prestalo da važi 21. marta 2015. godine kada su stupila na snagu tri nova pravilnika[[1]](#footnote-1) koje je usvojio Savet REM. Jedan od novousvojenih pravilnika je i [Pravilnik o zaštiti prava maloletnika u oblasti pružanja medijskih usluga](http://www.rra.org.rs/uploads/useruploads/Pravilnici/Pravilnik-o-zastiti-maloletnika-u-oblasti-pruzanja-medijskih-usluga-za-sajt.pdf) („Sl.glasnik RS“, br. 25/15)[[2]](#footnote-2) koji u članu 2. tačka 9. daje definiciju rijaliti programa: ''Rijaliti programski sadržaj je sadržaj koji pretežno u cilju zabave prikazuje,u prirodnom ili veštački stvorenom okruženju (npr. veštački stvorena zajednica ljudi na ograničenom fizičkom prostoru), na koji način se jedan ili više učesnika ponaša u unapred predviđenim, spontano ili na drugi način nastalim konkretnim životnim situacijama (npr. suživot u određenoj zajednici ljudi, međusobna komunikacija, rad, dokolica, rešavanje određenih zadatih ili nepredviđenih konkretnih životnih problema i sl.) u određenom vremenskom periodu, a u kojem učesnici, po pravilu, učestvuju radi pribavljanja određene imovinske ili neimovinske koristi.''

U većini evropskih država emitovanje rijaliti programa počelo je značajno ranije, tokom 1990-tih. Rijaliti programi se uopšteno određuju kao TV programi u kojima su učesnici stalno snimani, dizajnirani tako da budu prvenstveno zabavnog karaktera. U njihovom fokusu je često sučeljavanje običnih i ljudi koji učestvuju u javnom životu (npr. popularnih pevača, političara i sl.) a naročito u pogledu poređenja u kojoj meri njihov odnos vodi konfliktu, a u kojoj meri zbližavanju i obrazovanju timova.

Ipak sadržaji brojnih rijaliti programa izazvali su niz polemika i čak vrlo oštrih reakcija u pojedinim državama gde se emituju. Ovim pitanjem, tačnije televizijskim rijaliti programom ''Veliki brat'', bavio se i Direktorat za ljudska prava Generalnog sekretarijata Saveta Evrope koji je 2002. godine izradio kompilaciju odgovora na upitnik koji je Stalni odbor za prekogranične televizije prosledio državama članicama u kojima se prikazuje ova vrsta TV programa o odnosu javnosti prema njihovom sadržaju.[[3]](#footnote-3) Načelano, pitanjima u vezi emitovanja rijaliti programa pristupilo se u smislu člana 7. Evropske konvencije o prekograničnoj televiziji, u kojem se navodi da televizijski programi treba da poštuju ljudsko dostojanstvo i osnovna ljudska prava.

U navedenoj kompilaciji je istaknuto da rijaliti programi kroz ponašanje učesnika ukazuju na etičke norme i kulturne vrednosti savremenog društva u globalnom kontekstu, uvažavajući činjenicu da se veliki broj ovih programa emituje sa određenim nacionalnim modifikacijama na internacionalnom planu. Reakcije publike i nadležnih regulatornih tela u pojedinim evropskim državama su se značajno razlikovale. Tako je u Velikoj Britaniji, Nezavisna komisija za televiziju (Independent Television Commission - ITC) izmenila Kodeks programa (ITC Programme Code)[[4]](#footnote-4) koji sadrži uređivačke standarde koje publika ima pravo da očekuje od komercijalnih televizijskih usluga u Velikoj Britaniji. U odeljku 1.8, paragraf 1 je navedeno da emiteri treba da poštuju ljudsko dostojanstvo i da "pojedinci ne treba da budu nepotrebno eksploatisani ili da im se izazva nepotrebna bol, niti gledaoci treba da se osećaju kao puki posmatrači tuđih nevolja". U Portugaliji je emitovanje rijaliti programa pokrenulo ozbiljna pitanja. Nadležna Visoka uprava za medije (Alta Autoridade para a Comunicação Social) je 16. maja 2001. donelo preporuku upućenu TV kanalu koji je emitovao rijaliti šou "The Bar" jer je došlo do ozbiljnog kršenja ljudskih prava i zakonskih odredbi. Isti kanal i kanal koji emituje "Velikog brata" su zatim kažnjeni za emitovanje erotskih sekvenci pre 22,00 časa i za emitovanje programa koji nije poštovao ljudsko dostojanstvo i koji je imao negativan uticaj na neke televizijske gledaoce (decu i osetljive ljude), čime je prekršen niz odredbi Zakona o televiziji. Visoka uprava za medije je započela pregovore sa televizijama koje emituju rijaliti programe u nameri da ovi kanali sami uspostave određena interna regulatorna tela koja bi se bavila sadržajem rijaliti programa. Švajcarski televizijski kanal TV3 koji se emituje za nemačko govorno područje u svom programu sadrži i rijaliti šou programe. Ovi programi nisu izazivali negodovanje javnosti te stoga državni organ nadležan za prigovore na radio i televizijske programe nije imao priliku da interveniše.

U cilju prikupljanja informacija o aktuelnom odnosu nadležnih regulatornih tela u evropskim zemljama prema sadržajima rijaliti šou programa, Biblioteka Narodne skupštine je Evropskom centru za parlamentarna istraživanja i dokumentaciju dostavila upitnik br. 2938 sa sledećim pitanjima.

1. Da li u vašoj zemlji pružaoci medijskih usluga sa nacionalnom pokrivenošću emituju rijaliti šou programe i ako je odgovor da, kakvi su najčeši sadržaji ovih programa?

2. Navedite propise čija je primena relevantna za emitovanje rijaliti šou programa.

3. Da li pružaoci medijskih usluga koji emituju rijaliti šou programe plaćaju poseban porez za emitovanje ovih programskih sadržaja?

U pregledu koji sledi izložena su iskustva Danske, Mađarske Nemačke, Francuske, Hrvatske i Švedske u primeni medijske regulative na emitovanje rijaliti programa.

# DANSKA

Zakon o medijskoj odgovornosti (Bekendtgørelse af medieansvarslove)[[5]](#footnote-5) koji je usvojen 1998. a poslednji put izmenjen 2013. je propis koji uređuje odgovornost pružalaca medijskih usluga u Danskoj. Zakonom je ustanovljeno nadležno nezavisno regulatorno telo za oblast medija i kaznene mere za kršenje odredbi Zakona. Pored ovog zakona, Zakonom o radiodifuziji je šire uređen rad pružalaca medijskih usluga, kao i nadležnosti Odbora za radio i televiziju koji je ustanovljen 2001. kao nezavisno regulatorno telo zaduženo za nadgledanje sprovođenja danskog Zakona o radiodifuziji.

U Danskoj se rijaliti šou program prikazuje i na javnom radiodifuznom servisu i na privatnim televizijama sa nacionalnom frekvencijom. Pružaoci medijskih usluga koji u svojim programima emituju rijaliti šou programe ne plaćaju poseban porez za njihovo emitovanje.

# MAĐARSKA

Nacionalna komisija za radio i televiziju (Országos Rádió és Televízió Testület - ORTT), nezavisno regulatorno telo za medije, je 2002. godine donela odluku da je TV 2, nacionalni komercijalni televizijski kanal, prekršio odredbe o zaštiti maloletnika Zakona o radiodifuziji (Zakon br. 1 iz 1996. godine) emitovanjem rijaliti šou programa "Veliki brat". Nacionalna komisija za radio i televiziju je u tom povodu emiteru izrekla novčanu kaznu u iznosu od 6.900.000 mađarskih forinti (približno 290.000 evra).

Takođe, Nacionalna komisija za radio i televiziju je i u prethodnim godinama izrekla dve kazne emiterima rijaliti programa. Naime, rijaliti program pod nazivom "Bar" emitovao je lokalni televizijski kanala (Viasat3) u regionu Budimpešte tokom 2001. godine a tokom iste godine emitovan je rijaliti program "Base" na TV 2. Oba programa su bili predmet razmatranja i odluke Nacionalne komisije za radio i televiziju i emiterima su izrečene kazne zbog nepoštovanja ljudskog dostojanstva.

Nakon donošenja navedenih odluka, Nacionalna komisija za radio i televiziju je održala javnu raspravu u kojoj su učestvovali predstavnici emitera i drugih zainteresovanih strana o zaštiti ljudskog dostojanstva i maloletnika a s obzirom na sadržaje rijaliti programa tipa ''Veliki brat''.[[6]](#footnote-6)

Zakon o medijima i sredstvima masovnih komunikacija uređuje delatnost medija u Mađarskoj.[[7]](#footnote-7)

# NEMAČKA

U Nemačkoj su rijaliti programi veoma popularni i prikazuju ih televizije sa nacionalnom pokrivenošću. Na osnovu člana 20. Međudržavnog sporazuma o radiodifuziji (*Rundfunkstaats­vertrag*, RStV), emiteri dobijaju dozvole za emitovanje programa bilo lokalno ili na nacionalnoj frekvenciji. U dozvoli za emitere sa nacionalnom pokrivenošću je navedena i kategorija kanala – opšti ili tematski kanal. Proces dobijanja dozvole za lokalne privatne emitere je u nadležnosti državnih zakona.

Emiteri, koji su na osnovu Međudržavnog sporazuma o radiodifuziji dobili dozvolu za emitovanje programa sa nacionalnom pokrivenošću, mogu prikazivati i rijaliti program. Emiteri ne plaćaju poseban porez za prikazivanje rijaliti programa. Svi emiteri su dužni da poštuju i štite ljudsko dostojanstvo kao i moralna i verska ubeđenja građana. U ponudi programa se favorizuju društvene vrednosti kao što su poštovanje života, slobode, zaštita od nasilja, verska ubeđenja i sloboda mišljenja i izražavanja. Ako programski sadržaj narušava prava dece i omladine emiteri su odgovorni nadležnoj Komisiji za zaštitu maloletnika u oblasti medija. Nadležnosti Komisije se odnose na savezni nivo ali je ona u službi i svakoj državi pojedinačno, odnosno nadeležnim državnim organima zaduženim za sprovođenje regulative iz oblasti zaštite omladine u privatnom i državnom medijskom prostoru. Za povrede odredbi o programskim načelima ili povrede koje se odnose na oglašavanje i sponzorstvo nadležna je Komisija za licenciranje i nadzor. Ova Komisija je nadležna i za izdavanje dozvola i nadzor nad radom emitera na saveznom nivou. U skladu sa članom 38. Međudržavnog sporazuma o radiodifuziji, Komisija je nadležna da postupa po žalbama kao i da donosi mere upozorenja, opomene, zabrane emitovanja pružaocu medijske usluge. Nepoštovanje ovih mera može na kraju dovesti do gubitka dozvole za emitovanje programa.

Televizije koje prikazuju rijaliti šou su pod zaštitom odredbi člana 5. Osnovnog zakona (Ustava) Savezne Republike Nemačke o zaštiti slobode informisanja. Takođe, ova sloboda je ograničena odredbama Osnovnog zakona kojima se štite maloletnici i pravo na ljudsko dostojanstvo. Postojeća ograničenja su i pravno potkrepljena u Međudržavnom sporazumu o radiodifuziji, Međudržavnom sporazumu o zaštiti mladih u medijima kao i relevantnim državnim zakonodavstvom iz oblasti medija. Prema članu 5. i članu 8. Međudržavnog sporazuma o zaštiti mladih u medijima, producenti i emiteri koji prikazuju sadržaj koji šteti razvoju dece i adolescenata dužni su da osiguraju da deca i adolescenti određene starosne grupe takav sadržaj ne vide i ne čuju. To mogu učiniti tako što će pristup i gledanje takvog sadržaja tehnički onemogućiti deci određene starosne grupe ili tako što će programsku šemu urediti na način da se program neprimerene sadržine prikazuje u terminima od 23,00 do 6,00 časova. Javni radiodifuzni servis, Komisija za zaštitu maloletnika u medijima ili volonterske organizacije ovlašćene od strane ove Komisije mogu uvesti restrikcije u programske šeme ili za filmove na koje se ne odnosi Zakon o zaštiti maloletnika kako bi osigurali da se neprimereni sadržaj filmova a naročito televizijskih serija ne prikazuje maloletnicima. Oni to mogu učiniti i za druge vidove emitovanja ili javnog prikazivanja ukoliko smatraju da način prikazivanja, koncept ili sadržaj programa šteti maloletnicima.

Pružaoci medijskih usluga ne plaćaju poseban porez za emitovanje rijaliti šou programa.

# FRANCUSKA

Francuske televizije, kako javne tako i privatne, počele su da emituje rijaliti šou programe 2001. godine. Prvi rijaliti programi bili su tipa "programa zatočeništva", u kojima gledalac vidi kako se tokom nekoliko nedelja razvijaju odnosi u grupi na neki način zatočenih pojedinaca (Loft Story, Nice People, Secret Story). Danas je sadržaj rijaliti programa raznovrsniji - muzički programi (Star Academy, Nouvelle Star, Danse avec les stars), programi na otvorenom (Koh-Lanta, Pékin Express), potraga za partnerom (Bachelor, L'amour est dans le pré) ili programi o kulinarstvu (MasterChef, Top Chef). Ove emisije su često adaptacija rijaliti programa emitovanih u drugim zemljama, posebno u Evropi, kao što su programi holandske produkcijske grupe ENDEMOL koja posluje u 22 zemlje.

Zbog sadržaja rijaliti programa (čestih vulgarnosti, situacija koje mogu narušiti ljudsko dostojanstvo), nadležno regulatorno telo je brzo intervenisalo i donelo propise koji regulišu emitovanje ovih emisije. Visoki savet za audiovizuelne medije (Conseil Supérieur de l’Audiovisuel - CSA) koji je nezavisno regulatorno telo sa pravom donošenja propisa i sankcija, propisao je određena ograničenja za emitovanje svih rijaliti TV programa, kao što su:

- oni se ne mogu emitovati pre 23,00 časa;  
- na ekranu mora biti vidno ograničenje koje se odnosi na starost gledalaca (nije za mlađe od 10 godina, nije za mlađe od 12 godina).

Pravila koja regulišu nadzor nad ovim programima su formalizovana 2011. godine od strane Visokog saveta za audiovizuelne medije pod naslovom "Razmišljanje o emisijama pod nazivom TV rijaliti" (Réflexion sur les émissions dites de téléréalité).[[8]](#footnote-8) Vrhovni sud je odlukom od 3. juna 2009. nametnuo obavezni model "ugovora o radu" za različite usluge koje pružaju učesnici u emisijama tog tipa. U ugovoru mora biti navedeno sledeće: maksimalno dnevno radno vreme, način plaćanja naknade za učešće, poštovanje higijenskih i bezbednosnih pravila.

Televizijske kompanije u Francuskoj plaćaju porez na dohodak i poreze koji su predviđeni za audiovizuelni sektor (porezi i takse na iznos primljenih naknada od TV kompanija, emitovanje reklama i pretplatu). Postoji poseban porez na televizijsko oglašavanje, kao i porez na prihod od video marketinga, ali ne postoji poseban porez na emitovanje rijaliti šou programa.

Poreski organi smatraju da rijaliti šou programi, uprkos verovatnoći seksualnog odnosa između učesnika, ne podležu porezu na informativne ili interaktivne usluge pornografskog karaktera kako je to definisano članom 235. Poreskog zakonika: "Ovim se uspostavlja porez na lica koja putem telekomunikacija u bilo kom obliku čine javno dostupnim informativne i interaktivne usluge pornografskog karaktera. Ovaj porez iznosi 50% od iznosa primljenog da bi se ove usluge učinile dostupnim javnosti. Porez se evidentira i prikuplja kao u slučaju direktnog oporezivanja."

# HRVATSKA

U Hrvatskoj pružaoci medijskih usluga sa nacionalnim frekvencijama emituju rijaliti šou programe. Pružalac medijske usluge, u skladu sa Zakonom o elektronskim medijima[[9]](#footnote-9), samostalno oblikuje programsku osnovu medija i snosi odgovornost za objavljivanje programa (član 7. stav 1. Zakona o elektronskim medijima).

Sadržaji rijaliti programa koji se emituju u Hrvatskoj su slični sadržajima rijaliti programa koji se emituju u Srbiji. Naime, učesnici su zatvoreni u određenom izolovanom stambenom naselju ili na farmi i njihovo ponašanje može biti preterano i neprikladno.

Trenutno se u Hrvatskoj emituju dva rijaliti programa: ''Veliki brat'' na RTL televiziji i ''Farma'' na Nova TV. Veće za elektronske medije koje upravlja nezavisnim regulatornim telom Agencijom za elektronske medije (Agencija za elektroničke medije) pokrenulo je prekršajni postupak protiv RTL televizije i odgovornih lica ove televizije zbog rijaliti šou programa ''Veliki brat'' a zbog kršenja člana 26. stav 1. tačka 3 i stava 3. istog člana Zakona o elektronskim medijima.

U odnosu na emitovanje rijaliti šou programa '' Farma'', Veće za elektronske medije do sada nije preduzelo nikakve korake.

Zakon o elektronskim medijima (Zakon o elektroničkim medijima) u članu 12. stav 2. propisuje obavezu poštovanja ljudskih prava, u članu 26. stavovi 1-3. propisuje obavezu poštovanja ljudskog dostojanstva, zabranu emitovanja pornografskog materijala, zabranu podsticanja na nasilje, kriminalne radnje, korišćenje alkohola, droga i duvanskih proizvoda, zaštitu maloletnika i u članu 69. propisuje nadležnost Veća za elektronske medije.

U hrvatskom poreskom sistemu nije predviđen poseban porez za emitovanje rijaliti šou programa.

# ŠVEDSKA

Rijaliti emisije se prikazuju u Švedskoj na televizijama sa nacionalnom frekvencijom. Dve takve televizije, TV4 i SVT, emituju rijaliti šou programe. Sveriges Television (SVT) je javni servis koji ima osam kanala. Pored njega i nekoliko privatnih televizija ima dozvolu za emitovanje na nacionalnoj frekvenciji. Među njima je i TV4 koja ima takođe nekoliko kanala. Na javnom servisu je zabranjeno oglašavanje osim za sponzore sportskih događaja. Na privatnim kanalnima je dozvoljeno oglašavanje u skladu sa uslovima iz dozvole za emitovanje na nacionalnoj frekvenciji. Ovu oblast reguliše Zakon o radiju i televiziji iz 2010. godine.

Različiti tipovi rijaliti šou programa se emituju na nacionalnoj frekvenciji, npr. takmičarski i avanturistički, različiti kvizovi, rijaliti o međuljudskim odnosima, profesijama ili radnim mestima. Ne postoji registar svih rijaliti programa koji se prikazuju u Švedskoj pa je nemoguće dati tačan broj onih koji se emituju. Postoji i nekoliko različitih tipova rijaliti programa koji se emituju i na televizijama koje nisu na nacionalnoj frekvenciji i emituju se iz inostranstva. Televizije sa nacionalnom frekvencijom su mnogo opreznije po pitanju sadržaja rijaliti programa od televizija koje nisu na nacionalnoj frekvenciji. Neprimereni sadržaji su češće zastupljeni na televizijama koje nisu na nacionalnoj frekvenciji, dok se na javnom servisu retko kad prikazuje golotinja, konzumiranje alkohola i drugo nedolično ponašanje.

Ne postoji posebna regulativa u pogledu rijaliti programa ali načelno emiteri su dužni da poštuju odredbe švedskog zakonodavstva o medijima i ustaljene dobre prakse. To, između ostalog, znači i da javni servis ne sme da reklamira ili da zastupa bilo kakav komercijalni interes u svom programu. Svi kanali koji prikazuju rijaliti šou u kome ima nasilja ili pornografskih scena su dužni da daju verbalno upozorenje neposredno pre takve scene ili da prikazuju tekst upozorenja kontinuirano na ekranu tokom emitovanja scena. Vreme emitovanja ovih programa podleže ograničenjima u cilju zaštite dece i maloletnika. Vreme posle 21,00 časa se obično smatra prikladnim za emitovanje rijaliti šou programa. Ovo pravilo važi za sve emitere, ne samo za televizije sa nacionalnom frekvencijom.

Svi emiteri na nacionalnoj frekvenciji su takođe dužni da uzmu u obzir uticaj radija i televizije na gledaoce pri izboru programa koje emituju a naročito ukoliko takve emisije sadrže nasilje, seksualnu aktivnost i upotrebu štetnih supstanci. Emisije koje podstiču kriminal su zabranjene. Takođe je zabranjeno prikazivanje sadržaja koji očigledno narušavaju nečije pravo na seksualno opredeljenje, versku, rasnu, rodnu i nacionalnu pripadnost. Ovo pravilo je manje striktno ukoliko je tip emisije satiričan ili humorističan.

Švedska Komisija za radio i televiziju (Granskningsnämnden för radio och tv) je organizacijski deo Uprave za radio i televiziju (Myndigheten för radio och tv) i nadležna je da istraži sve prijavljene povrede medijske regulative. Osnovna funkcija Komisije je da osigura da radio i televizijski kanali koji su dobili dozvolu za emitovanje od strane vlade ili Uprave za radio i televiziju poštuju odredbe Zakona o radiju i televiziji. Komisija može da naloži plaćanje novčane kazne emiterima za koje oceni da su prekršili odredbe zakona. Takođe, ona može naložiti emiterima da javnost informišu o učinjenim prekršajima i odlukama Komisije.

U Švedskoj se ne plaća poseban porez za emitovanje rijaliti programa.

***Izvori informacija***

Regulatorno telo za elektronske medije. <http://www.rra.org.rs/cirilica> (pristupljeno 30.09.2015.)

ECPRD Request No. 2938 “Implementation of Media Regulation on Reality Show Programs” (25.09.2015.)

Raicheva-Stover Maria. You’ll See, You’ll Watch: The Success of Big Brother in Postcommunist Bulgaria. <http://www.cwsp.bg/upload/docs/Big_brother_for_web.pdf> (pristupljeno 30.09.2015.)

Istraživanje uradile:

Jelena Marković

viši savetnik-istraživač

Tanja Ostojić

načelnik Biblioteke Narodne skupštine

1. Tekst vesti je dostupan na internet adresi: <http://www.rra.org.rs/cirilica/news/article/obavestenje-o-stupanju-na-snagu-tri-pravilnika-21.-marta-2015.-godine> [↑](#footnote-ref-1)
2. Tekst Pravilnika je dostupan na internet adresi: <http://www.rra.org.rs/uploads/useruploads/Pravilnici/Pravilnik-o-zastiti-maloletnika-u-oblasti-pruzanja-medijskih-usluga-za-sajt.pdf> [↑](#footnote-ref-2)
3. Tekst ovog dokumenta je dostupan na internet adresi: <http://www.coe.int/t/dghl/standardsetting/media/T-TT/T-TT%282002%29009_en.pdf> [↑](#footnote-ref-3)
4. ITC Programme Code. http://www.ofcom.org.uk/static/archive/itc/itc\_publications/codes\_guidance/programme\_code/index.asp.html [↑](#footnote-ref-4)
5. Tekst Zakona o medijskoj odgovornosti dostupan je samo na danskom jeziku. <https://www.retsinformation.dk/Forms/R0710.aspx?id=143047> [↑](#footnote-ref-5)
6. Više informacija je dostupno na internet adresi : http://merlin.obs.coe.int/iris/2003/1/article22.en.html [↑](#footnote-ref-6)
7. Tekst Zakona na engleskom jeziku je dostupan na internet adresi: http://hunmedialaw.org/dokumentum/153/Mttv\_110803\_EN\_final.pdf [↑](#footnote-ref-7)
8. Réflexion sur les émissions dites de téléréalité. <http://www.csa.fr/Espace-Presse/Communiques-de-presse/Bilan-de-la-reflexion-sur-la-telerealite-les-preconisations-du-CSA> [↑](#footnote-ref-8)
9. Zakon o elektroničkim medijima (NN, br. 153/09, 84/11, 94/13, 136/13). http://www.zakon.hr/z/196/Zakon-o-elektroni%C4%8Dkim-medijima [↑](#footnote-ref-9)